Sérfræðingar frá Veðurstofunni og Jarðvísindastofnun fóru um helgina að gosstöðvunum til að mæla flúormengun í úrkomu, og tóku einnig sýni úr pollum. Niðurstöður liggja nú fyrir og sýna þær talsverða flúormegnun í regnvatni við gosstöðvarnar.
Andri Stefánsson, prófessor í jarðefnafræði við Háskóla Íslands, segir að um tvö tonn af flúorgasi streymi úr gosinu á dag, sem gæti hljómað mikið, en til samanburðar voru það um 40 til 50 tonn á dag í gosinu í Fimmvörðuhálsi. Hins vegar er að mælast töluverð flúormengun í regnvatninu alveg við gosstöðvarnar. Vatnið er mjög súrt, bæði vegna flúor og saltsýru, með PH gildi undir þremur. Flúormagnið í regnvatninu er um 80 milligröm á hvern lítra, en neysluvatnsviðmiðið er eitt milligramm. Andri segir það undir Matvælastofnun og sóttvarnaryfirvöldum komið hvernig leiðbeiningarnar verða, en mælist til þess að fólk sé ekki að drekka úr pollum á svæðinu og ekki leyfa hundum að gera það heldur.